# **2. At analysere hiphoptekster**

Gennem sine tekster forsøger rapperen at iscenesætte sig selv. Det er et kendetegn for hiphoppen, at rapperen ynder at iscenesætte sig selv som den bedste, den mest succesfulde og mest autentiske, ægte rapper. Rapperen har ofte sig selv og sine evner i centrum for sine tekster, og derfor kan man tale om, at rapperen performer sin identitet gennem teksterne: Ikke nok med, at rapperen ytret at være den bedste, så bruger rapperen også sit flow, sine evner til at lave rim og sin sproglige opfindsomhed til at vise, at rapperen er bedst.

I dette afsnit ser vi på, hvordan rapperen anvender flow, sprog og rim, og ved at analysere de elementer, kan vi undersøge, hvordan rapperen performer sin identitet og iscenesætter sig. Først gennemgås en række danskfaglige begreber, der kan bruges til at analysere teksternes indre og ydre komposition. Hiphoppen indeholder nogle genrekrav til, hvad man kan rappe om, og hvad rapperen kan iscenesætte sig som. I nogle tekster sætter rapperen sig op mod et uidentificeret du, som rapperen bruger til at iscenesætte sig selv og hævde sig på baggrund af. Du’et bliver svinet til for, at rapperen kan markere sin egen styrke og evner. Man finder det særligt i battlerap, som er en betegnelse for en type rap, hvor man hævder sig selv ved at nedgøre en anden rapper.

I andre tekster ytrer rapperen sig om den verden, rapperen er en del af, og så er teksten ikke alene en selviscenesættelse af rapperen, men også et perspektiv på verden set gennem rapperens øjne. Og derfor får du også værktøjer til at kunne lave en form for personkarakteristik af rapperen, som spiller en vigtig brik i fastlæggelsen af rapperens selviscenesættelse.

## Ydre komposition – kvik i replikken

Den ydre komposition ser på, hvordan teksten er bygget op, blandt andet i verslinjer og omkvæd, og hvordan rimstrukturen i teksten er.

Rim er et helt grundlæggende element ved hiphoptekster og rap generelt. Rimene skaber rytme og struktur for teksten, og de spiller også en afgørende rolle for rapperens flow, men de skaber også en lydlig sammenhæng i teksten. I nogle tekster kan man opleve, at rimene er styrerende for, hvor teksten bliver ført hen, så teksten springer rundt mellem forskellige emner. Her fungerer rimene som en generator for, hvordan teksten udvikler sig. Rimene anvendes for at lave overraskende tekster, som på den måde er med til at vise rapperens kreative evner.

Desuden skal rapperens rim flyde godt uden for mange pauser og brud i forhold til beatet. Det har konsekvenser for, hvilke ord tekstforfatteren kan sætte ind i sin tekst for at skabe en rim- og sætningsstruktur, der lyder godt. Den kreative tekstforfatter kan få ord til at rime, som man slet ikke troede muligt, og stadig få teksten til at hænge sammen, ikke blot i forhold til rytmen, men også i forhold til tekstens indhold.

|  |
| --- |
|  **Rimtyper og rimstrukturer**Her følger en oversigt over forskellige rimtyper og rimstrukturer. Læg mærke til, at det typisk er på den trykstærke stavelse af et ord, rimet forekommer. Det er i det følgende markeret med understregning. Desuden skal man også bemærke, at ordene ikke altid synes at rime, når man ser dem. Men når man lytter, får rapperen udtalt ordene og lagt tryk på stavelserne, så ordene rimer.**Allitteration**: Den første konsonantlyd i ordene er ens: *fem blæste bitches, der bootyshaker på et bord***Assonans**: Vokallyden er ens. Det er typisk det, der skaber rim, men der kan også være vokallyde, som ikke nødvendigvis skaber rim, men som skaber en lydlig forbindelse i teksten, særligt hvis assonansen ligger på trykstærke stavelser: ”*Hvis en ny flytter til byen er verden af lave”***Enderim**: En rimstruktur, hvor ordene sidst i verslinje rimer: ”*Man har spaltet atomer, sendt sonder til Mars / Men dit rap er stadig gammelt ubrugeligt bras*”**Dobbeltrim**: Rim, hvor to trykstærke stavelser i ordene rimer: ”*Linjerne ligger lige i øjet /*når jeg åbner for smiletøjet***”*** (her dobbeltrim i en enderimsstruktur. Bemærk også både allitterationen og assonansen med l og i i første verslinje).**Flerstavelsesrim (eller multirim)**: Rim, hvor flere end tre af stavelserne i ordene rimer – både trykstærke og tryksvage: ”Det sandstrand, pænt mange fynske campister/jyske nudister og tyske turister” (læg også mærke til, at ’sandstrand, pænt mange’ også er multirim. Og læg også mærke til den lille allitteration i tyske turister).**Versrim**: Et eller flere ord i en verslinje rimer på det sidste i ord i samme vers: ”*Har en form for pagt, en kontrakt der står skarpt”* Bemærk, at det samtidigt er et multirim.**Treleds-rim**: En rimstruktur, hvor to ord rimer i en enkel verslinje, og et tredje rim optræder i slutningen af verslinjen efter. ”*For vi benytter vores fulde lungers kraft /Underlagt egne ambitioner, troede vi så det klart*”**Indrim**: En rimstruktur, hvor ord inden for det enkelte vers rimer med undtagelse af det sidste ord (En sådan rimstruktur vil være versrim): *jeg er hård når jeg går på min mikrofon***Sekvensrim**: En rim struktur, hvor der rimes med den samme ordlyd flere gange inden for et begrænset afsnit af teksten: ”*Vi i gang med de næste tankeprocessor / får grænserne testet, med larmende tekster / der' ret så komplekse, bizarre og groteske / men fanger de freshe, ik' mangler finesse”* |

## Indre komposition

Ved at analysere den indre komposition får vi en klar idé om, hvad teksten forholder sig til og beskriver. Fx kan der være en kronologisk handling, hvor vi følger en rapper på en tur gennem byen. Det kan også være en beskrivelse af en bydel, en koncert eller et andet menneske. Eller har teksten form af en montage af forskellige tekstbidder med hver deres pointe og måde at fremstille rapperen på? I arbejdet med den indre komposition får vi et blik på, om rapperen mest har sig selv i centrum i teksten, eller om rapperen rapper om andre og sin omverden.

|  |
| --- |
|  **Indre komposition**Episk handlingsforløb – et handlingsforløb, hvor rapperen fortæller et handlingsforløb, fx en tur igennem Aarhus eller en sommerdag.Lyrisk – rapperens opfattelse af verden, enten den indre verden eller den ydre verden set gennem rapperens sindsstemning. Her vil teksten samle sig om en tematik.Montage – forskellige fragmenter sættes sammen, primært baseret på, at den lydlige sammenhæng med rim fører teksten forskellige steder hen. Denne komposition er typisk for hiphoptekster, der skal vise, hvor dygtig rapperen er til at rappe. **Bagudsyn eller medsyn?**Kigger rapperen tilbage på et handlingsforløb (præteritum), eller er rappen skrevet med medsyn, som om rapperen fortæller om det, der foregår nu (præsens) |

|  |
| --- |
| **Flow**Flow beskriver den måde, rapperen fremsiger sin tekst på, og er også en væsentlig del af rapperens måde at performe sin identitet på, og kan også være en væsentlig del af, hvilken stemning teksten sætter os i. Flowet har altså en betydning for teksten og for rapperens iscenesættelse. Et langsomt og sløvt flow, hvor forholdet mellem beat og rim er slapt og rappen ikke er særligt høj, kan være med til at iscenesætte en rapper som afslappet og i kontrol. Derimod kan et hurtigt flow med mange ord og et tæt forhold mellem beat og rim illustrere, at man er virkelig god til at rappe.Flowet er ikke noget, vi kan læse ud af teksten, så vi er nødt til at lytte til, hvordan teksten bliver rappet. I det følgende møder du nogle måder at beskrive et flow på, som er sat op i nogle simple modsætningspar.Hastighed. Hvor hurtig er rapperen?Hurtigt (dobbelt hastighed) 🡨--------------🡪 Normalt 🡨----------------🡪 langsomtForhold mellem beat og rim. Hvor tæt sidder rimene på beatet? Og er der huller mellem verslinjerne, så man kan høre beatet, eller ligger linjerne tæt?Tæt 🡨--------------🡪 SlaptForhold mellem beat og verslinjer. Hvor mange ord kan rapperen nå inden for to eller fire taktslag?Mange ord 🡨--------------🡪 Få ordHvordan er fremførelsen af teksten?Aggressiv 🡨--------------🡪 Normalt 🡨----------------🡪 sløvtHvor høj er fremførelsen af tekstenHøjt 🡨--------------🡪 Normalt 🡨----------------🡪 Lav, hviskende |

## Tekstforfatter – rapper – lyriske jeg

En hiphoptekst er en konstrueret, litterær tekst. Bare se på rimene; sådan taler man jo ikke i virkeligheden. I vores analytiske arbejder med hiphoppen som litteratur er udgangspunktet, at tekstforfatteren og rapperen *ikke* er den helt samme person – selvom der ofte er et sammenfald. Hiphop er en *iscenesættelsens kunst*. Tekstforfatteren forsøger at iscenesætte sit alter ego, rapperen, gennem nogle forskellige greb, som kan vise, at tekstforfatteren forstår hiphoppens koder. Derfor ser vi som udgangspunkt tekstforfatteren som den person, der har skrevet en tekst med rim og har tænkt over, hvordan rapperen skal fremstå.

|  |  |
| --- | --- |
| Typer af brug af lyrisk jeg | Rapperen rapper om sig selv.Rapperen rapper om andre og forholder sig til andre end sig selv.Rapperen rapper ikke som sig selv, men udgiver sig for at være en anden person. Tekstforfatteren har altså skrevet en tekst, som dramatiserer en anden person end rapperen selv. Det kan fx være en forælder, en pladeproducent eller en rapper der ikke kender nok til hiphoppen. Oftest bruges sådanne opdigtede personer til alligevel at spejle et eller andet om rapperen. |

## Tekstens rum

Forestil dig, at teksten er et rum, du går ind i. Ved at undersøge tekstens rum, undersøger vi, hvad der er inde i rummet. Der er næsten altid en rapper, men er der bare spejle i rummet, som spejler rapperen? Eller er der også andre ting i rummet, som rapperen forholder sig til: fx et sted som en by eller begivenheder, venner? Eller beskriver rapperen et socialt miljø? Når vi undersøger tekstens rum, undersøger vi, hvad rapperen inddrager i sit tekstunivers for at iscenesætte sig selv og forholde sig til verden. Det er væsentligt at afkode tekstens rum for at kunne analysere de konflikter og modsætninger, rapperen befinder sig i og forholder sig til.

|  |  |  |
| --- | --- | --- |
| **Tekstens rum – hvem er i tekstens rum, og hvor er vi?**Hvad rapper rapperen om? Er det kun sig selv, eller forholder rapperen sig til verden?Hvad siger rapperen om sig selv (personkarakteristik)? Hvad siger rapperen om andre rappere/et du?Hvilket socialt miljø befinder rapperen sig i (miljøkarakteristik)?Hvilket sted befinder rapperen sig (stedkarakteristik)?*Bemærk, at semantiske felter kan bruges til at få et overblik over, hvad rapperen rapper om og derved afkode tekstens rum. Semantiske felter er forklaret neden for* | **Grundmotiver – konflikter, modsætninger, udviklinger i tekstens rum**Er der konflikter/modsætninger i, hvordan rapperen forholder sig til sig selv og andre?Er der konflikter/modsætninger med noget i samfundet eller andet fra tekstens rum?Er der konflikt mellem rapperen og det sted, rapperen befinder sig?Hvordan forholder rapperen sig til sit sociale miljø? | **Hvad er tekstens udsagn?**Forsøger rapperen at iscenesætte sig selv?Forsøger rapperen at sige noget om virkeligheden? |

Tekstens rum

Forestil dig at du træder ind i et særligt rum, når du lytter til og læser hiphopteksten. Tekstens rum. Undersøg, hvad der er i tekstens rum. Hvilke personer er der? Hvilke omgivelser beskriver rapperen? Er det et socialt miljø, rapperen er vokset op i? Eller rapper rapperen om et sted, som rapperen kommer fra – eller som en fremmed er på besøg i?

Semantiske felter kan være en hjælp til at finde ud af, hvad der er i tekstens rum – særligt når det kommer til socialt miljø og stedet. Når man arbejder med semantiske felter, identificerer man ord, som kan klynges sammen, fordi de sammen danner et område eller et felt. Fx

## Grundmotiver - konflikter, udviklinger, modsætninger

Vi analyserer på elementer i tekstens rum for at identificere konflikter, modsætninger og udviklinger. Det kan fx være konflikter mellem rapperen og en anden rapper (et du) eller en konflikt mellem rapperen og det samfund, rapperen er en del af. Er der tale om en udvikling i teksten – er der et før og et nu, som sættes op som modsætninger mod hinanden? Det er konflikter, udviklinger og modsætninger, som viser, hvad rapperen ønsker at ytre i sine tekster. Når vi afkoder tekstens rum, afkoder vi, hvad teksten omhandler, men vi tager særligt fat om de elementer i tekstens rum, som har en særlig betydning for, hvad teksten vil sige. Og det tager udgangspunkt i konflikter, udviklinger og modsætninger. Det er ikke alle ting i tekstens rum, der er væsentlige at arbejde med. Nævner rapperen sin mor i en enkelt verslinje, er det måske ikke så væsentligt for teksten at fokusere så meget på den linje, hvis den ikke peger ind i en konflikt, udvikling eller modsætning.

## Tekstens udsagn

Hvad siger rapperen egentligt om sig selv og/eller verden? I nogle hiphoptekster hylder rapperen sig selv som en god og ægte rapper, og i andre tekster har rapperen en holdning til mere alvorlige emner som krig, racisme og uduelige politikere – eller ytre en kærlighedserklæring til sin kæreste. Når vi undersøger tekstens *udsagn*, undersøger vi den pointe, tekstforfatteren har med sin tekst. *Udsagnet* bygger på *konflikt, modsætninger, udvikling*, for det er ved udsagnet, vi fastlægger, hvilken side i konflikten tekstforfatteren holder med og taler frem.

Når vi analyserer og fortolker tekster, bevæger vi os typisk mellem at fastlægge *udsagnet* og kigge på enkelte citater for at finde ud af, hvad de siger. Vi arbejder altså mellem helheden (udsagnet) og delen (det enkelte citat). Ofte læser vi en tekst for at få en klar idé om, hvad den handler om, og hvad den vil sige os (udsagnet). Derefter dykker vi ned og forklarer, hvordan det udsagn bliver skabt i teksten, og her kan de mange forskellige elementer, du er blevet præsenteret for, hjælpe og støtte. Og er teksten svær, og man har svært ved at finde tekstens udsagn, kan man starte med at undersøge *tekstens rum* og kan derfra gå videre til at undersøge, hvordan *konflikterne, modsætninger, udvikling* etableres i teksten – og hvordan de skildres.

|  |
| --- |
|  **Øv tekstanalysen**Arbejd med en af de tekster, der er foreslået nedenfor, og brug Tekstens rum – Grundmotiver – Udsagn som måder at gå til tekstanalysen på. Det er vigtigt, at du inddrager citater til at dokumentere din analyse.Jooks: Ny dag (2009)Mowgli: Topkarakter (2021)Tessa og Origie-e: Blæstegnen (2020)Ukendt kunstner: Neonlys (2020)Guldgruppen: Hvor vi kommer fra (2009) |